雨病
作者：蘇轍
朝代：宋

paragraphs: 晴送麥入倉，雨催穀含穗。
共怪天公仁，曲盡老農意。
誰爲三日霖，下漉一丈地。
百谷爭奔流，通川不可厲。
夜聞屋山落，晝說城闉閉。
老羸知奈何，脾病尤所畏。
中宵得暴下，亭午卧忘起。
良醫過我言，勿藥行自喜。
損食存谷神，收心辟邪氣。
兀然槁木居，油爾元和至。
天唯不窮人，人則昧其理。
學道三十年，愧爾良醫賜。